Nõukogu direktiiv,

12. juuni 1978,

liikmesriikide mootorsõidukite rataste porikaitsmetega seotud õigusaktide ühtlustamise kohta

(78/549/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

tehnilised nõuded, millele mootorsõidukid peavad siseriiklike õigusaktide kohaselt vastama, kehtivad muu hulgas ka mootorsõidukite rataste porikaitsmete kohta;

kõnealused nõuded on liikmesriigiti erinevad; ning seetõttu on vaja, et kõik liikmesriigid võtaksid lisaks olemasolevatele eeskirjadele või nende asemel vastu ühesugused nõuded, et eelkõige oleks võimalik iga sõidukiliigi suhtes rakendada nõukogu 6. veebruari 1970. aasta direktiivis 70/156/EMÜ (liikmesriikide mootorsõidukite ja nende haagiste tüüpe käsitlevate õigusaktide ühtlustamise kohta) [3], viimati muudetud direktiiviga 78/547/EMÜ, [4] ettenähtud EMÜ tüübikinnitusmenetlust;

mootorsõidukeid käsitlevate siseriiklike õigusaktide ühtlustamine eeldab liikmesriikide poolt ühiste nõuete kohaselt tehtud kontrollimiste vastastikust tunnustamist,

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis kasutatakse järgmist mõistet: sõiduk – teedel kasutamiseks mõeldud, vähemalt neljarattaline mistahes M1-kategooria mootorsõiduk (nagu on määratletud direktiivi 70/156/EMÜ I lisas), mille suurim valmistajakiirus ületab 25 km/h.

Artikkel 2

Ükski liikmesriik ei tohi keelduda EMÜ või siseriikliku tüübikinnituse andmisest sõidukile rataste porikaitsmetega seotud põhjustel, kui need vastavad I lisas sätestatud nõuetele.

Artikkel 3

Ükski liikmesriik ei tohi sõiduki müügist, registreerimisest, kasutuselevõtmisest või kasutamisest keelduda või seda keelata sõiduki rataste porikaitsmetega seotud põhjustel, kui need vastavad I lisas ettenähtud nõuetele.

Artikkel 4

Mistahes muudatused, mis on vajalikud lisades esitatud nõuete kohandamiseks tehnika arenguga, võetakse vastu direktiivi 70/156/EMÜ artiklis 13 sätestatud korras.

Artikkel 5

1. Liikmesriigid jõustavad käesoleva direktiivi täitmiseks vajalikud õigusnormid 18 kuu jooksul alates direktiivi teatavakstegemisest ning teatavad sellest viivitamata komisjonile.

2. Liikmesriigid tagavad, et käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide tekst edastatakse komisjonile.

Artikkel 6

Käesolev direktiiv on adresseeritud liikmesriikidele.

Luxembourg, 12. juuni 1978

Nõukogu nimel

eesistuja

K. Olesen

[1] EÜT C 118, 16.5.1977, lk 29.

[2] EÜT C 114, 11.5.1977, lk 6.

[3] EÜT L 42, 23.2.1970, lk 1.

[4] EÜT L 168, 26.6.1978, lk 39.

--------------------------------------------------

I LISA

1. ÜLDNÕUDED

1.1. Mootorsõiduk peab olema varustatud rataste porikaitsmetega (kereosad, poritiivad jne).

1.2. Rataste porikaitsmed peavad olema konstrueeritud selliselt, et need kaitseksid teisi liiklejaid võimalikult hästi õhku paiskuvate kivide, muda, jää, lume ja vee eest ning et need vähendaksid teiste liiklejate ohtu puutuda kokku pöörlevate ratastega.

2. ERINÕUDED

2.1. Töökorras sõiduki korral (vt direktiivi 70/156/EMÜ I lisa jagu 2.6), mille rattad on otse pikisuunas, peavad rataste porikaitsmed vastama järgmistele nõuetele:

2.1.1. Ratta keset läbivate radiaaltasandite, millest üks kaldub 30° nurga all ettepoole ja teine 50° nurga all tahapoole (vt. joonis 1), vahel olevas piirkonnas peab rataste porikaitsmete kogulaius q olema piisav, et katta vähemalt kogu ratta laius b, arvestades tootja poolt määratud rehvide/velgede kombinatsioonide äärmisi väärtusi ja II lisas sätestatud tunnistuse 5.2 jaos. Paarisrataste korral tuleb arvestada mõlema ratta kogulaiust t.

2.1.1.1. Punktis 2.1.1 märgitud laiuste määramisel ei arvestata rehvil olevaid etikette (markeeringut) ja dekoratsioone, kaitseribasid või -ribisid.

2.1.2. Rataste porikaitsmete tagumine külg ei tohi ületada horisontaaltasapinda, mis paikneb rataste pöörlemistelgedest 150 mm kõrgemal (mõõdetuna ratta keskmest) ning lisaks peab rataste porikaitsme ja selle tasapinna lõikepunkt (punkt A, joonis 1) paiknema väljaspool ratta keskmist pikitasapinda, või paarisrataste korral väljaspool välimise ratta keskmist pikitasapinda.

2.1.3. Rataste porikaitsmete kontuurjoon ja asukoht peavad olema sellised, et need oleksid rehvile võimalikult lähedal; ja eriti 2.1.1 märgitud radiaaltasapindade vahelises alas peavad need vastama järgmistele nõuetele:

2.1.3.1. rataste porikaitsme välimise serva sügavuse p projektsioon, mis asub rehvi telge läbival vertikaaltasapinnal, peab olema vähemalt 30 mm, mõõdetuna rehvi keset läbival vertikaalsel pikitasapinnal. Seda sügavust p võib 2.1.1 määratud radiaaltasanditel progresseeruvalt vähendada kuni nullini;

2.1.3.2. rataste porikaitsmete alumiste servade ja rataste keset läbivate telgede vaheline kaugus c ei tohi ületada 2r, kus r on rehvi staatiline raadius.

2.1.4. Juhul, kui sõiduk on varustatud reguleeritava kõrgusega vedrustusega, peavad ülalmainitud nõuded olema täidetud tootja poolt määratud tavalises töökorras sõidukil.

2.2. Rataste porikaitsmed võivad koosneda mitmest osast, eeldusel, et kokkumonteerituna ei ole nende vahel või üksikosade sees avasid.

2.3. Rataste porikaitsmed peavad olema kindlalt kinnitatud. Siiski võivad need olla eemaldatavad kas tervikuna või osade kaupa.

3. KETTIDE KASUTAMINE

3.1. Tootja peab kinnitama, et sõiduk on selliselt konstrueeritud, et saaks kasutada vähemalt ühte tüüpi lumekette vähemalt ühe rehvitüübi korral, mis on kinnitatud selle sõidukitüübi vedavatele ratastele. Üks sõidukile sobiv keti/rehvi kombinatsioon peab olema tootja poolt määratud ja märgitud II lisas esitatud tunnistuse jaos 5.1.

4. EMÜ TÜÜBIKINNITUSE TAOTLEMINE

4.1. EMÜ tüübikinnitustaotluse seoses sõiduki rataste porikaitsmetega esitab sõiduki tootja või tootja volitatud esindaja.

4.2. Sellele lisatakse järgmised dokumendid kolmes eksemplaris ja järgmised andmed:

4.2.1. — sõidukitüübi rataste porikaitsmetega seotud üksikasjalik kirjeldus; ja

4.2.2. — rataste porikaitsmete üksikasjalikud joonised, millel on näidatud nende paiknemine sõidukil.

4.3. Tüübikinnituskatsete tegemise eest vastutavale tehnilisele teenistusele esitatakse katsete teostamiseks kinnitatavat tüüpi esindav sõiduk.

+++++ TIFF +++++

--------------------------------------------------

II LISA

NÄIDIS

+++++ TIFF +++++

+++++ TIFF +++++

--------------------------------------------------